《次韵呈明侍郎邦衡》
宋代·林光朝

声教从今已远覃，翩翩作者问谁堪。
石经犹有中郎蔡，金匮曾夸太史谈。
至竟银钩并铁画，相传梅北到天南。
诸生考古头浑白，禹穴何时更许探。

作者简介：（1114—1178）宋兴化军莆田人，字谦之，号艾轩。孝宗隆兴元年进士。通《六经》，从学者众，南渡后以伊、洛之学倡行东南者，自光朝始。累官国子司业兼太子侍读，出为广西提点刑狱，移广东，曾率郡兵击败入境之茶民军。召为国子祭酒，除中书舍人。后出知婺州，引疾提举兴国宫。卒谥文节。有《艾轩集》。